อิสลามแบงก์หันกลับสู่ที่มั่น มุ่งเน้นฮาลาล
ธนาคารอิสลามกลับหลังหันไปรุกลูกค้ากลุ่มมุสลิมเป็นเป้าหมายหลักอีกครั้ง หลังไล่ดูดลูกค้าสารพัดเตรียมเปิดสินเชื่อใหม่
17 ก.ย. 2555

ธนาคารอิสลามกลับหลังหันไปรุกลูกค้ากลุ่มมุสลิมเป็นเป้าหมายหลักอีกครั้ง หลังไล่ดูดลูกค้าสารพัดเตรียมเปิดสินเชื่อใหม่
นายรักษ์ วรกิจโภคาทร รองกรรมการผู้จัดการ ธนาคารอิสลามแห่งประเทศไทย กล่าวว่า หลังจากธนาคารได้ขยายกลุ่มลูกค้าไปยังประชาชนทั่วไป ผ่านการออกแพ็กเกจการรีไฟแนนซ์บัตรเครดิตและสินเชื่อรายย่อยต่างๆ ขณะนี้ธนาคารจะกลับไปรุกลูกค้ากลุ่มเป้าหมายหลักอีกครั้ง
ทั้งนี้ ธนาคารเตรียมออกสินเชื่อใหม่ในชื่อ ความสะอาดเป็นส่วนหนึ่งของศรัทธา ซึ่งเป็นสินเชื่อสำหรับร้านอาหารฮาลาลโดยเฉพาะ เพื่อนำไปปรับปรุงร้านอาหารฮาลาลให้ทันสมัย เน้นความสะอาด ถูกหลักตามศาสนา โดยมีเงื่อนไขต้องปรับโทนสีของร้านตามรูปแบบที่กำหนด ซึ่งเป็นการรับประกันคุณภาพเบื้องต้นให้ผู้บริโภคชาวมุสลิมเห็นแล้วมั่นใจได้ถึงคุณภาพ
วงเงินสินเชื่อเบื้องต้นตั้งไว้ 500 ล้านบาทสำหรับโครงการนี้ โดยจะปล่อยกู้รายละ 3 หมื่น5 แสนบาท คิดอัตรากำไรต่ำพิเศษประมาณ SPRR ลบ 1% โดยปัจจุบันธนาคารมีลูกค้าที่ประกอบอาชีพร้านอาหารฮาลาลที่ดูแลอยู่ร่วม 2,000 ราย
สำหรับสินเชื่อวิสาหกิจชุมชนเพื่อส่งเสริมผู้ประกอบอาชีพอิสระ เช่น กลุ่มรถเข็น ร้านกาแฟ โดยไม่ต้องใช้สเตตเมนต์ ขณะนี้ปล่อยกู้ไปแล้ว 400 ล้านบาท จากเป้าหมาย 1,000 ล้านบาท คาดว่าทั้งปีจะเป็นไปตามเป้า และเตรียมจะขยายโครงการนี้ต่อในปีหน้า
"เราคงทำโครงการนี้ต่อในปีหน้า เพราะเป็นประโยชน์สำหรับผู้ที่มีรายได้น้อย หรือคนที่เงินเดือน23 หมื่นที่ต้องการทำธุรกิจของตัวเองเข้าถึงแหล่งทุนได้ จากปกติมักจะถูกปฏิเสธจากแบงก์ แม้จะไม่ใช้หลักฐานทางการเงินแต่ก็มีข้อแม้ว่าต้องมีพื้นที่เป็นหลักแหล่งและค้าขายจริง เราเรียกสินเชื่อนี้ว่าจนแต่ดี" นายรักษ์กล่าว
นายรักษ์ กล่าวว่า ธนาคารยังปล่อยสินเชื่อตามปกติ โดยเฉพาะสินเชื่อนโยบายภาครัฐ ซึ่งปัจจุบันมียอดสินเชื่อรวมในส่วนนี้ประมาณ 2,600 ล้านบาท แบ่งเป็น สินเชื่อรากหญ้า 1,300 ล้านบาท และสินเชื่อนโยบายเฉพาะ คือ รถโดยสารสาธารณะใน 5 จังหวัดชายแดนภาคใต้ อีก 1,300 ล้านบาท